Xirivella sancionarà per fer un mal ús del servei de recollida de mobles i estris
24 de octubre de 2023

L'Ajuntament de Xirivella insisteix a la ciutadania a fer un bon ús del servei de recollida de mobles i estris en la localitat, “aplicarem el règim sancionador establit per a qui no seguisca els procediments adequats”, assegura Paqui Bartual, alcaldessa de Xirivella . Els dimarts, a partir de les 20 hores, és el dia en què s'han de depositar els xicotets mobles, andròmines o objectes al costat dels contenidors, sense obstruir el pas, perquè siguen recollits pel personal de neteja.

No obstant això, s'ha detectat que algunes persones no fan un ús correcte d'aquest sistema, bé siga traient els estris un dia diferent a l'indicat o depositant grans quantitats que obstaculitzen la vorera o la calçada. És per això que es penalitzaran les infraccions amb sancions que poden arribar als 300 euros. A més, s'ha dissenyat una campanya didàctica i de conscienciació a través de les xarxes socials municipals perquè la ciutadania utilitze correctament este servei.

L'Ajuntament recorda que es tracta d'un servei per a xicotets utensilis, en el cas de grans quantitats la població pot o bé fraccionar la recollida en diverses setmanes, o portar els estris a l'Ecoparc del municipi al carrer Seders, o contractar un servei de buidatge de pisos. “L'objectiu final és millorar la neteja i la imatge del conjunt de la localitat i necessitem la col·laboració de tots”, afig l'edil.